L-anġlu Rafel Tobija wieġeb lil Tobit missieru u qallu: "Missier, nagħmel kulma għedtli. Imma kif nista' nieħu mingħandu l-flus meta la hu ma jaf lili, u lanqas jien ma naf lilu? X'sinjal nista' nagħtih biex jagħrafni, jemminni u jagħtini l-flus? U lanqas naf it-toroq li jieħdu għall-Medja biex immur hemm." Tobit wieġeb u qal lil ibnu Tobija: "Hu tani kitba minn idu u jien tajtu oħra minn idi, imbagħad qsamtha f'biċċtejn , u ħadna waħda kull wieħed u tiegħi qegħedtha mal-flus. Issa għaddew għoxrin sena minn mindu jien ħallejt dawk il-flus. Issa, ibni, fittex bniedem tafdah, biex jiġi miegħek, u nħallsuh sakemm terġa' lura; imbagħad mur u ġib il-flus mingħand Gabajel." Tobija ħareġ ifittex raġel li jaf it-triq, biex imur miegħu l-Medja, u kif ħareġ isib l-anġlu Rafel wieqaf quddiemu, u ma għarafx li kien anġlu ta' Alla. U qallu: "Mnejn int, żagħżugħ?" U dak wieġbu: "Jien wieħed minn ulied Iżrael, ħutek, u ġejt infittex ix-xogħol." U staqsieh: "Tafha t-triq li tieħu għall-Medja?" U dak wieġeb: "Iva, kemm-il darba kont hemm! Imdorri u naf it-toroq kollha. Bosta drabi mort il-Medja u qgħadt għand Gabajel, ħuna, li joqgħod f'Rages tal-Medja, jumejn mixi 'l bogħod minn Ekbatana. Rages tinsab fuq il-muntanji; u Ekbatana f'nofs il-wita. U Tobija qallu: "Stennieni, żagħżugħ, sakemm immur ngħid lil missieri, għax neħtieġ li inti tiġi miegħi, u mbagħad inħallsek." U dak qallu: "Ara, nistenniek, imma tiddawwarx." Tobija mar jgħid lil missieru Tobit, u qallu: "Ara, jien sibt raġel, wieħed minn ħutna l-Iżraelin." Tobit wieġbu: "Sejjaħlu lil dan il-bniedem, biex nara minn liema familja u tribù hu, u hux ta' min jafdah biex jivvjaġġa miegħek, ibni." Tobija ħareġ, sejjaħlu u qallu: "Żagħżugħ, missieri qiegħed isejjaħlek." U dan daħal għandu u Tobit sellimlu l-ewwel, u l-ieħor qallu: "Sliem għalik bil-kotra." U Tobit wieġeb: "Xi sliem jista' fadalli? Jiena bniedem għajnejja ma jiswew għal xejn, u ma narax id-dawl tas-sema; ninsab fid-dlam bħall-mejtin, li ma jaraw qatt id-dawl. Jien ħaj fost il-mejtin, nisma' leħen in-nies, imma ma narahomx." U wieġbu: "Agħmel il-qalb! Alla wasal biex ifejqek, kuraġġ!" U Tobit qallu: "Tobija, ibni, irid imur il-Medja. Tista' tmur miegħu u twasslu int? Imbagħad nagħtik ħlasek, ħija." U Rafel wieġeb: "Nista' mmur miegħu; jien naf it-toroq kollha, u bosta drabi kont il-Medja, qsamt il-witat kollha tagħha, u naf il-muntanji u t-toroq kollha ta' hemm." U Tobit wieġeb: "Ħija, minn liema pajjiż, u minn liema tribù int? Għidli ħija." U qallu: "It-tribù x'għandu x'jaqsam?" U wieġbu: "Irrid naf is-sewwa kollu: ta' min int u x'jismek, ħija." U wieġbu: "Jiena Għażarija bin Ħananija l-kbir, mir-razza tiegħek." Tobit imbagħad qallu: "Merħba bik, ħija, u jalla r-riżq. Teħodhiex miegħi, ħija, jekk ridt naf is-sewwa u x'inhi l-familja tiegħek. Ħabat sewwa li int qarib, ġej minn familja sewwa u tajba. Jien naf lil Ħananija u 'l Natan, iż-żewġ ulied ta' Xemajja l-kbir; kienu jiġu miegħi Ġerusalemm u hemm jaduraw miegħi, u qatt ma tilfu triqthom. Ħutek nies sewwa. Int ħiereġ minn siġra tajba, u merħba bik." U ssokta jgħidlu: "Jien inħallsek drakma kull jum u nagħtik kulma jeħtieġ għalik u għat-tifel tiegħi. Mur ma' ibni, u meta terġgħu lura nżidlek xi ħaġa oħra." U dak wieġbu: "Immur miegħu. Tibżax, qawwijin u sħaħ nitilqu, u qawwijin u sħaħ nerġgħu lura għandek, għax it-triq hija żgura." Tobit wieġeb: "Tkun imbierek, ħija." U sejjaħ lil ibnu u qallu: "Ibni, lesti l-meħtieġ għat-triq, u mur ma' ħuk, u Alla li hu fis-sema jwassalkom hemmhekk bis-sliem, u jreġġagħkom lura għandi qawwijin u sħaħ. L-anġlu tiegħu jkun magħkom u jħariskom, ibni." Tobija qam u ħareġ biex jibda l-vjaġġ; bies lil missieru u lil ommu, u Tobit qallu: "Mur bis-sliema." Imma ommu nfexxet tibki, u qalet lil Tobit; "Għaliex bgħatt lil ibni? Mhux forsi l-bastun ta' idejna, dieħel u ħiereġ quddiemna? Flus bi flus aħjar nitlifhom, u nsalvaw it-tifel. Biżżejjed għalina ngħixu kif iridna l-Mulej." U Tobit wieġeb: "Taħseb xejn. Qawwi u sħiħ jitlaq, u qawwi u sħiħ jerġa' lura t-tifel għandna, u int tarah b'għajnejk qawwi u sħiħ. Titħasseb xejn, tibżax minħabba fih, oħti . Anġlu tajjeb imur u jimxi miegħu, titwittielu t-triq u jerġa' lura qawwi u sħiħ." U ma bkietx aktar.